
Platina/szén-nanocső kompozit katalizátor fejlesztése és vizsgálata

A kutatómunka célja többfalú szén nanocsövek katalizátorhordozóként történő hasznosításának vizsgálata volt. A nanoméretű részecskék, ezáltal a CNT is nagy fajlagos felülettel rendelkezik, ami érdemessé teszi arra, hogy összehasonlítsuk a jelenleg használatos hordozókkal. Katalizátor hordozóként történő alkalmazhatóságát a nanocsövek és a katalitikusan aktív fémek közötti különleges kölcsönhatások kialakulásának köszönheti. Ennek érdekében több falú szén nanocsöveket állítottunk elő CVD módszerrel, amelyek jellemzésére különböző szerkezetvizsgálati módszereket alkalmaztunk (SEM-EDX, TEM, XRD, FTIR, TGA). A szén nanocsövek kémiai felületmódosítását oxidatív kezeléssel végeztük el, amelynek következtében disszociábilis funkciós csoportokat alakítottunk ki azok felületén. A savas funkciós csoportoknak köszönhetően az alapvetően hidrofób felületű szén nanocsöveket hidrofil tulajdonsággal ruháztuk fel, ennek köszönhetőn a termék vizes közegben kitűnően diszpergálható, amely a katalizátor elkészítése során elsődleges szempont. Az oxidált CNT felszínén platinasav felhasználásával, kémiai redukciót követően néhány nanométeres átmérővel rendelkező platina részecskéket alakítottunk ki. Az előállított Pt-CNT nanokompozit katalizátor katalitikus aktivitását folyékony közegű katalitikus hidrogénezés vizsgálatával jellemeztük és hasonlítottuk össze egyéb hidrogénező katalizátorok aktivitásával. A katalitikus vizsgálatok során oktadecént hidrogéneztünk különböző hőmérsékleteken, miközben FTIR vizsgálatokkal követtük nyomon az okatadecén átalakulását.



